Hansard
Hansard er en udgivelse, hvori man kan læse ordrette gengivelser af alt, hvad der siges i debatterne i hhv. Underhuset og Overhuset i Det Britiske Parlament. Den er opkaldt efter trykkeren Thomas Curson Hansard (1776-1833).
Hansard har eksisteret i mere end 200 år og svarer til det, vi i Danmark kender som Folketingstidende. Hansard opregner også, hvordan hvert enkelt parlamentsmedlem har stemt, når der stemmes om lovgivning og andet i parlamentet.
De første mange år blev Hansard udgivet på tryk og er stadig tilgængelig i skriftlig form for medlemmer af parlamentet, mens offentligheden har kunnet tilgå Hansard digitalt siden 2010. Alle tidligere udgaver blev digitaliseret i 2018.